Gratisavisa Natt & Dag står klare for å legge ut digitalarkiv.

Fra og med i dag skal lesere kunne bla seg tilbake helt til første utgave fra 1988 på avisas nettsider.

Løsningen er gratis, med en innloggingsfunksjon via Vipps der man kan velge å donere en sum, forteller ansvarlig redaktør Ida Wammer til Journalisten.

– 30 år med kulturhistorie, skråblikk og spark, som regel oppover, oppsummerer Wammer.

Hun mener det er en rekke minneverdige, og ikke minst kontroversielle, saker som nå kan letes fram.

– Kontroverser har jo fulgt Natt & Dag siden oppstarten. I arkivet er det fullt av saker om horekunder, mordere, ærekrenkelser og narkotika. Jeg kunne fortsatt å ramse opp buzz-ord, sier Wammer.

– Noe innhold du spesielt vil anbefale?

– Det har vært gøy å lese gamle Smil & Gift-intervjuer med folk som bare har blitt mer kjente og mektige siden den gang. Erna Solberg som sier hun ønsker seg «en fredelig verden der blomstene bare daler ned». Trond Giske som blir konfrontert med oppsiktsvekkende gode danse-moves, og forteller om bakgrunnen fra danseskole i Trondheim. Arkivet er rikholdig.

Noe innhold er fremdeles omstridt nok til at det ikke blir med når arkivet publiseres. Det gjelder blant annet en forside fra 2006 med toppløsbilde av Triana Iglesias, og en artikkel som ble politianmeldt i 2003.

Wammer anbefaler også arkivet for en rundtur i avisas visuelle uttrykk gjennom årene.

– Mange eminente fotografer har vært innom og satt sitt preg på Natt & Dag, og man kan ha stor glede av bildeseriene, enten det er barn i haute couture eller kjøttstykker som sendes til himmels med luftballong, sier Wammer.

Digitaliseringen er utført med hjelp fra Nasjonalbiblioteket og støtte fra Kulturrådet.

I fjor ble avisa kjøpt opp av mediegründer Even Aas Engs Venture Factory Media. Selskapet eier også blant annet Filter Media.

Les Journalistens reportasje i anledning Natt & Dags 30-årsjubileum i 2018: